Document ID: 32013H0165

Reference:
3.4.2013
LT
Europos Sąjungos oficialusis leidinys
L 91/12
KOMISIJOS REKOMENDACIJA
2013 m. kovo 27 d.
dėl toksinų T-2 ir HT-2 grūduose ir grūdų produktuose
(Tekstas svarbus EEE)
(2013/165/ES)
EUROPOS KOMISIJA,
atsižvelgdama į Sutartį dėl Europos Sąjungos veikimo, ypač į jos 292 straipsnį,
kadangi:
(1)
toksinas T-2 ir toksinas HT-2 yra įvairių Fusarium rūšių gaminami mikotoksinai. Toksinas T-2 greitai suskaidomas į daug produktų, o toksinas HT-2 yra pagrindinis metabolitas;
(2)
Europos maisto saugos tarnybos (EMST) Mokslinė grupė, nagrinėjanti maisto grandinės teršalų klausimus, (CONTAM) Komisijos prašymu priėmė nuomonę dėl pavojaus gyvūnų ir visuomenės sveikatai, susijusio su toksinais T-2 ir HT-2 maiste ir pašaruose (1);
(3)
CONTAM mokslinė grupė nustatė 100 ng/kg kūno masės bendro toksinų T-2 ir HT-2 kiekio leidžiamąją paros dozę (LPD). Vidutinis lėtinis su maistu suvartojamo bendro toksinų T-2 ir HT-2 kiekio poveikis, remiantis turimais paplitimo duomenimis, yra mažesnis nei visų amžiaus grupių populiacijų LPD, todėl tiesioginio pavojaus sveikatai nėra;
(4)
vertindama pavojų gyvūnų sveikatai CONTAM grupė padarė išvadą, kad galima laikyti, jog dabartinis toksinų T-2 ir HT-2 poveikis atrajotojų, kiškių ir žuvų sveikatai nepavojingas. Įvertinus toksinų T-2 ir HT-2 poveikį kiaulėms, naminiams paukščiams, arkliams ir šunims mažai tikėtina, kad jų sveikatai bus padarytas nepageidaujamas poveikis. Katės priklauso vienai iš jautriausių gyvūnų rūšių. Atsižvelgiant į tai, kad turėta nepakankamai duomenų, ir į sunkų nepageidaujamą poveikį sveikatai esant mažoms dozėms, nebuvo galima nustatyti nei nepastebėto neigiamo poveikio ribos (NOAEL), nei žemiausios pastebėto neigiamo poveikio ribos (LOAEL). Todėl ši rekomendacija turi būti netaikoma kačių ėdalui; jam bus nustatytos griežtesnės priemonės;
(5)
CONTAM grupė taip pat padarė išvadą, kad toksinų T-2 ir HT-2 pernaša iš pašarų į gyvūninius maisto produktus yra nedidelė, ir dėl tokios pernašos toksinų poveikis žmonėms yra nežymus;
(6)
atsižvelgiant į mokslinėje nuomonėje padarytas išvadas ir į didelį metinį toksinų T-2 ir HT-2 kiekio svyravimą, tikslinga surinkti daugiau duomenų apie toksinus T-2 ir HT-2 grūduose ir grūdų produktuose ir gauti daugiau informacijos apie maisto perdirbimo (pvz., virimo) ir agronominių veiksnių poveikį toksinų T-2 ir HT-2 buvimui. Kad būtų galima nustatyti priemones, kurių reikėtų imtis, kad į grūdus ir grūdų produktus nepatektų toksinų T-2 ir HT-2 arba jų būtų mažiau, taip pat būtina gauti daugiau informacijos apie įvairius veiksnius, dėl kurių grūduose ir grūdų produktuose atsiranda santykinai didelis toksinų T-2 ir HT-2 kiekis. Siekiant gauti daugiau informacijos apie veiksnius, dėl kurių grūduose ir grūdų produktuose atsiranda santykinai didelis toksinų T-2 ir HT-2 kiekis, ir apie pašarų ir maisto perdirbimo poveikį, reikia atlikti tyrimus. Pagal turimus duomenis T-2 ir HT-2 nepasitaiko arba pasitaiko tik labai mažais kiekiais ryžiuose ir ryžių produktuose, todėl tikslinga šių produktų neįtraukti į šios rekomendacijos taikymo sritį;
(7)
vertinant toksinų T-2 ir HT-2 poveikio žmonėms ir gyvūnams pokyčius ir tendencijas bus remiamasi grūdų ir grūdų produktų stebėsenos rezultatais. Todėl tikslinga naudoti pakankamai tikslius analizės metodus;
(8)
siekiant nurodyti, kokiais atvejais būtų tikslinga atlikti tokius tyrimus, reikėtų numatyti orientacines vertes, kurias viršijus toks tyrimas taptų tikslingas. Nustatant tokias orientacines vertes buvo remtasi EMST duomenų bazėje esančiais paplitimo duomenimis. Atliekant tokius tyrimus yra itin svarbus atsekamumas;
(9)
informacija, gauta pagal šią rekomendaciją, turėtų būti įvertinta 2015 m. Įgyvendinant šią rekomendaciją sukaupti stebėsenos duomenys leis geriau suprasti metinį toksinų T-2 ir HT-2 kiekio svyravimą ir šių toksinų buvimą daugelyje grūdų produktų, veiksnius, dėl kurių atsiranda didelis šių toksinų kiekis, ir tai, kokių priemonių (taip pat atsižvelgiant į agronominius veiksnius ir perdirbimą), būtų galima imtis, kad į tokius produktus nepatektų toksinų T-2 ir HT-2 arba jų būtų kuo mažiau,
PRIĖMĖ ŠIĄ REKOMENDACIJĄ:
(1)
Valstybės narės, aktyviai bendradarbiaudamos su pašarų ir maisto ūkio subjektais, turėtų stebėti, ar grūduose ir grūdų produktuose nėra toksinų T-2 ir HT-2. Šioje rekomendacijoje ryžiai nelaikomi grūdais, o ryžių produktai – grūdų gaminiais.
(2)
Valstybės narės turėtų raginti vienu metu atlikti tyrimus, ar ėminiuose nėra T-2 ir HT-2 bei kitų Fusarium toksinų, tokių kaip deoksinivalenolis, zearalenonas ir fumonizinas B1 + B2, kad būtų galima nustatyti, kaip dažnai jie pasitaiko kartu.
Jeigu analizės metodas leidžia, būtų tikslinga ištirti ir maskuotus mikotoksinus, visų pirma mono- ir diglikozilintus toksinų T-2 ir HT-2 konjugatus.
(3)
Reikėtų atlikti žmonėms vartoti skirtų grūdų ir grūdų produktų ėminių ėmimą ir analizę, laikantis 2006 m. vasario 23 d. Komisijos reglamento (EB) Nr. 401/2006, nustatančio ėminių ėmimo ir analizės metodus, skirtus oficialiai mikotoksinų kiekio maisto produktuose kontrolei (2), nuostatų, kaip antai:
—
I priedo B dalies nuostatų dėl grūdų ir grūdų produktų ėminių ėmimo,
—
II priedo 4.3.1 punkto g papunkčio nuostatų dėl toksinų T-2 ir HT-2 analizės metodo taikymo kriterijų. Toksinų T-2 ir HT-2 (atskirai) aptikimo riba turėtų būti ne didesnė kaip 5 μg/kg, išskyrus neperdirbtus grūdus, kuriuose toksinų T-2 ir HT-2 (atskirai) aptikimo riba turėtų būti ne didesnė kaip 10 μg/kg. Jeigu taikomas analitinės atrankinės patikros metodas, toksinų T-2 ir HT-2 (bendras kiekis) aptikimo riba neturėtų būti didesnė kaip 25 μg/kg.
Maisto ūkio subjektų taikoma ėminių ėmimo procedūra gali nukrypti nuo Reglamento (EB) Nr. 401/2006 nuostatų, tačiau ji turi būti reprezentatyvi atrankinei partijai.
(4)
Reikėtų atlikti pašarams ir kombinuotiesiems pašarams skirtų grūdų ir grūdų produktų ėminių ėmimą ir analizę, laikantis 2009 m. sausio 27 d. Komisijos reglamento (EB) Nr. 152/2009, nustatančio oficialiai pašarų kontrolei taikytinus Bendrijos ėminių ėmimo ir analizės metodus (3), nuostatų. Toksinų T-2 ir HT-2 (atskirai) aptikimo riba turėtų būti ne didesnė kaip 10 μg/kg. Jeigu taikomas analitinės atrankinės patikros metodas, toksinų T-2 ir HT-2 (bendras kiekis) aptikimo riba neturėtų būti didesnė kaip 25 μg/kg.
Pašarų ūkio subjektų taikoma ėminių ėmimo procedūra gali nukrypti nuo Reglamento (EB) Nr. 152/2009 nuostatų, tačiau ji turi būti reprezentatyvi atrankinei partijai.
(5)
Valstybės narės, aktyviai bendradarbiaudamos su pašarų ir maisto ūkio subjektais, turėtų atlikti tyrimus, kad nustatytų veiksnius, dėl kurių viršijamas orientacinis kiekis, ir priemones, kurių reikia imtis, kad toksinų nebūtų arba jų būtų mažiau. Tokius tyrimus reikėtų atlikti ypač tokiais atvejais, kai per tam tikrą laikotarpį šios rekomendacijos priede nurodytuose grūduose ir grūdų produktuose pakartotinai nustatomas toksinų T-2 ir HT-2 kiekis, viršijantis orientacinį. Siekiant gauti daugiau informacijos apie įvairius veiksnius (įskaitant agronominius), dėl kurių grūduose ir grūdų produktuose atsiranda santykinai didelis toksinų T-2 ir HT-2 kiekis, turėtų būti atliekami pirminio perdirbimo grūdų ir grūdų produktų ėminių ėmimas ir analizė.
(6)
Valstybės narės, aktyviai bendradarbiaudamos su pašarų ir maisto ūkio subjektais, turėtų atlikti tyrimus, kad nustatytų pašarų ir maisto perdirbimo poveikį toksinų T-2 ir HT-2 buvimui. Tokius tyrimus reikėtų atlikti ypač tokiais atvejais, kai per tam tikrą laikotarpį grūdų produktuose pakartotinai nustatomas toksinų T-2 ir HT-2 kiekis, viršijantis orientacinį.
(7)
Valstybės narės turėtų užtikrinti, kad analizių rezultatai būtų reguliariai siunčiami EMST, kuri juos kaups vienoje duomenų bazėje, ir kad tyrimų rezultatai būtų kasmet pateikiami Europos Komisijai, – pirmą kartą iki 2013 m. gruodžio mėn. Siekiant užtikrinti vienodą šios rekomendacijos taikymą ir tyrimų rezultatų palyginamumą bus parengtos gairės,
Priimta Briuselyje 2013 m. kovo 27 d.
Komisijos vardu
Tonio BORG
Komisijos narys
(1)  EMST Mokslinė grupė, nagrinėjanti teršalų maisto grandinėje klausimus, (CONTAM); Mokslinė nuomonė dėl pavojaus gyvūnų ir visuomenės sveikatai, susijusio su toksinais T-2 ir HT-2 maiste ir pašaruose. EFSA leidinys, 2011 m.; 9(12):2481. p. 187, doi:10.2903/j.efsa.2011.2481. Galima rasti internete adresu www.efsa.europa.eu/efsajournal.
(2)  OL L 70, 2006 3 9, p. 12.
(3)  OL L 54, 2009 2 26, p. 1.
PRIEDAS
Orientacinis kiekis grūduose ir grūdų produktuose
 (1)
 (2)
Orientacinis bendras T-2 ir HT-2 kiekis (μg/kg), kurį viršijus turėtų būti atliekami tyrimai ypač jei kiekis viršijamas pakartotinai (1)
1.   Neperdirbti grūdai
 (3)
1.1.
miežiai (įskaitant salyklinius miežius) ir kukurūzai
200
1.2.
avižos (su lukštais)
1 000
1.3.
kviečiai, rugiai ir kiti grūdai
100
2.   Tiesiogiai žmonėms vartoti skirti grūdai
 (4)
2.1.
avižos
200
2.2.
kukurūzai
100
2.3.
kiti grūdai
50
3.   Žmonėms vartoti skirti grūdų produktai
3.1.
avižų sėlenos ir avižų dribsniai
200
3.2.
grūdų sėlenos, išskyrus avižų sėlenas, avižų malimo produktai, išskyrus avižų sėlenas ir avižų dribsnius, ir kukurūzų malimo produktai
100
3.3.
kiti grūdų malimo produktai
50
3.4.
pusryčių dribsniai, įskaitant suformuotus grūdų dribsnius
75
3.5.
duona (įskaitant kepinius), švieži konditerijos gaminiai, sausainiai, grūdiniai užkandžiai, makaronų gaminiai
25
3.6.
grūdiniai maisto produktai kūdikiams ir mažiems vaikams
15
4.   Pašarams ir kombinuotiesiems pašarams skirti grūdų produktai
 (5)
4.1.
avižų malimo produktai (lukštai)
2 000
4.2.
kiti grūdų produktai
500
4.3.
kombinuotieji pašarai, išskyrus ėdalą katėms
250
(1)  Šiame priede nurodyti kiekiai yra orientaciniai, ir nustačius, kad jie viršyti (ypač, jeigu tie kiekiai viršijami pakartotinai), turėtų būti atliekami veiksnių, lemiančių toksinų T-2 ir TH-2 buvimą, arba pašarų ir maisto perdirbimo poveikio tyrimai. Orientaciniai kiekiai nustatyti remiantis EMST duomenų bazėje esančiais paplitimo duomenimis, pateiktais EMST nuomonėje. Orientaciniai kiekiai nėra pašarų ir maisto saugos kiekiai.
(2)  Šioje rekomendacijoje ryžiai nelaikomi grūdais, o ryžių produktai – grūdų gaminiais.
(3)  Neperdirbti grūdai – grūdai, neapdoroti fiziniu ar terminiu būdu, išskyrus džiovinimą, valymą ir rūšiavimą.
(4)  Žmonėms vartoti skirti grūdai – išdžiovinti, išvalyti, nulukštenti ir išrūšiuoti grūdai, kurie nebebus valomi ir rūšiuojami iki juos perdirbant maisto grandinėje.
(5)  Orientaciniai toksinų kiekiai pašarams ir kombinuotiesiems pašarams skirtuose grūduose ir grūdų produktuose siejami su pašarais, kurių drėgnis yra 12 %.

Summary:
Mikotoksinai grūduose
Mikotoksinai grūduose
 
DOKUMENTAS, KURIO SANTRAUKA PATEIKIAMA:
Rekomendacija dėl tam tikrų mikotoksinų grūduose ir grūdų produktuose
KOKS ŠIOS REKOMENDACIJOS TIKSLAS?
Šia rekomendacija siekiama skatinti ES šalių valdžios institucijas ir maisto bei pašarų verslo įmones:stebėti T-2 ir HT-2 toksino* buvimą grūduose ir grūdų produktuose;  tirti, ar orientacinį kiekį* viršijantys rezultatai yra randami daugiau nei vienoje to paties produkto partijoje (žinoma kaip „pakartotinis viršijimas“).  
PAGRINDINIAI ASPEKTAI
Ėminių ėmimas ir analizė turi būti atliekami pagal Reglamentą (EB) Nr. 401/2006 tuo atveju, jei grūdai arba grūdų produktai yra skirti naudoti žmonių maistui, ir pagal Reglamentą (EB) Nr. 152/2009 tuo atveju, jei jie naudojami pašarams. Šiais reglamentais nustatomi metodo taikymo kriterijai T-2 ir HT-2 toksino analizei.  Šia rekomendacija ES šalys kviečiamos vienu metu atlikti tyrimus, ar ėminiuose nėra T-2, HT-2 ir kitų Fusarium toksinų, kad būtų galima nustatyti, kaip dažnai jie pasitaiko kartu.  Šioje rekomendacijoje ryžiai nelaikomi grūdais, o ryžių produktai – grūdų gaminiais.  Kai orientaciniai kiekiai viršijami, ES kompetentingos institucijos, aktyviai bendradarbiaudamos su pašarų ir maisto verslo įmonėmis, turėtų atlikti tyrimus, kad:nustatytų veiksnius, dėl kurių viršijamas orientacinis kiekis, ir priemones, kurių reikia imtis, kad toksinų nebūtų arba jų būtų mažiau;ištirtų pašarų ir maisto perdirbimo poveikį dėl toksinų T-2 ir HT-2 buvimo.  ES kompetentingos institucijos ir įmonės turėtų užtikrinti, kad analizių rezultatai būtų reguliariai siunčiami Europos maisto saugos tarnybai (EMST), kuri juos kaupia duomenų bazėje. Kompetentingos institucijos kasmet pateikia Europos Komisijai ataskaitą su tyrimų rezultatais.  Rekomendacinis dokumentas
Komisija parengė rekomendacinį dokumentą ES šalims ir maisto bei pašarų verslo įmonėms. Juo siekiama užtikrinti, kad rekomendacija būtų nuosekliai taikoma visoje ES.
KONTEKSTAS
Daugiau informacijos žr.:Fusarium (Europos Komisija).  
SVARBIAUSIOS SĄVOKOS
T-2 ir HT-2 toksinas: natūraliai atsirandantys Fusarium grybo pelėsiai, esantys tam tikruose grūduose ir turintys toksinį poveikį žmonių bei gyvūnų sveikatai. Fusarium grybai yra paprastieji toksinus gaminantys grybai, dažniausiai randami grūduose, auginamuose vidutinio klimato regionuose Europoje, Amerikoje ir Azijoje.
Orientacinis kiekis: tai nėra nei pašarų ar maisto saugos lygis, nei didžiausia riba ar riba, kurią viršijus teisėsaugos institucijos imasi veiksmų ir skiria nuobaudas. Juo siekiama nustatyti gaires dėl to, kur nukreipti tyrimus. Įvairių grūdų ir grūdų produktų orientaciniai kiekiai yra nurodyti priede.
PAGRINDINIS DOKUMENTAS
2013 m. kovo 27 d. Komisijos rekomendacija 2013/165/ES dėl toksinų T-2 ir HT-2 grūduose ir grūdų produktuose (OL L 91, 2013 4 3, p. 12–15)
SUSIJĘ DOKUMENTAI
2006 m. vasario 23 d. Komisijos reglamentas (EB) Nr. 401/2006, nustatantis ėminių ėmimo ir analizės metodus, skirtus oficialiai mikotoksinų kiekio maisto produktuose kontrolei (OL L 70, 2006 3 9, p. 12–34)
Vėlesni Reglamento (EB) Nr. 401/2006 daliniai pakeitimai buvo įterpti į pradinį tekstą. Ši konsoliduota versija yra skirta tik informacijai.
2009 m. sausio 27 d. Komisijos reglamentas (EB) Nr. 152/2009, nustatantis oficialiai pašarų kontrolei taikytinus Bendrijos ėminių ėmimo ir analizės metodus (OL L 54, 2009 2 26, p. 1–130)
Žr. konsoliduotą versiją.
paskutinis atnaujinimas 09.01.2018